4 vasgetrek ná huisroof in Knysna | Netwerk24
05 Augustus 2020 17:50
Die huisroof het Maandagaand omstreeks 20:45 in Riostraat in die woonbuurt Knysna Heights plaasgevind.
Kapt. Malcolm Pojie, 'n polisiewoordvoerder, sê die vier mans, tussen die ouderdomme van 28 en 39 jaar, is aangekeer met die bystand van die polisie se openbare-orde-eenheid in George.
Volgens Pojie het vier mans, van wie twee met onderskeidelik 'n panga en 'n skroewedraaier gewapen was, die inwoners van die huis gedreig en juwele, selfone en persoonlike items geroof voordat hulle weggehardloop het.
Pojie sê in 'n verklaring speurders het die gebied vir leidrade gefynkam. Van die gesteelde items sowel as 'n rugsak met gereedskap wat vir huisbrake gebruik word, is in bosse naby die huis gevind.
Woensdag omstreeks 13:00 het die ondersoekbeampte inligting opgevolg van 'n lid van die publiek dat die verdagtes by die taxistaanplek in Knysna op 'n taxi na Kaapstad geklim het.
"Die ondersoekbeampte het dadelik die openbare-orde-eenheid in George ontbied om die verdagtes in hegtenis te neem," sê Pojie.
" 'n Soektog na die minibus-taxi is begin en dit is nagespoor tot op die N2 naby Mosselbaai. Die voertuig, 'n Toyota Quantum, is van die pad getrek en die vier verdagtes is tussen die insittendes gevind."
Polisielede het beslag gelê op 'n sak juwele en 'n selfoon wat glo in die verdagtes se besit was.
Die vier mans, onder wie drie buitelandse burgers, word aangehou. Hulle sal Vrydag in die landdroshof in Knysna verskyn op 'n aanklag van huisroof.